تورکیه‌نین بیرلیگینه قصد ائتمک ایسته‌ین‌لر دؤولتیمیزین قدرتی ایله قارشی‌لاشا‌جاق‌لار.
بونو تورکیه‌نین باش ناظیری بینالی ییلدیریم 30 آوقوست ظفر بایرامی موناسیبتیله یایدیغی تبریک مکتوبوندا بیلدیردی.
تورکیه‌نین باش ناظیری بینالی ییلدیریم خالقی 30 آوقوست ظفر بایرامی موناسیبیتیله تبریک ائتدی.
30  آوقوست ظفر بایرامینی ان صمیمی دویغولارلا تبریک ائتدیگینی بیلدیرن ییلدیریم :"30 آوقوست 1922-جی ایل آزادلیق موباریزه‌میزی غلبه ایله باشا ووردوغوموز تاریخ‌دیر. باش قوموتانلیق میدان محاربه‌سی میللتیمیزین ان آغیر شرط‌لر آلتیندا دا موباریزه‌دن ال چکمه‌یه‌جگینی، وطنینی، بایراغینی و آزادلیغینی جانی باهاسینا قورویاجاغینی بوتون دونیایا گؤستردی. اؤلکه‌میزی پارچالاماق ایسته‌ین‌لر میللتیمیزین سرت مقاومتی قارشی‌سیندا چاره‌سیز قالدی‌لار" ایفاده‌سینی ایشلتدی.
ییلدیریم تبریکینده بون‌لاری قئید ائتدی: "بو گون ده اؤلکه‌میزین هر بیر گوشه‌سینده رفاه و امین-آمان‌لیق موحیطی‌نین حاکم اولماسی اوچون بیر-بیریمیزه باغ‌لانا‌راق، آزادلیغیمیزی، جمهوریتیمیزی و دئموکراسیمیزی تهدید ائدن بوتون شر مرکزلری ایله عزم و قطعیت ایله موباریزه ائدیریک. هر کس امین اولسون کی، اؤلکه‌میزین بیرلیک و بوتؤو‌لوگونه قصد ائتمک ایسته‌ین قوه‌لر دؤولتیمیزین عظمتی و قدرتی ایله قارشی‌لاشا‌جاق‌لار. تورکیه جمهوریتی دؤولت چئوریلیشی تشببوس‌لری ایله، ترورلا ضعیف‌لتمه‌یه چالیشان‌لار آرزولارینا هئچ واخت چاتمایا‌جاق، میللت-دؤولت بیرلیگی قارشی‌سیندا موطلق مغلوبیته اوغرایا‌جاق‌لار. "
